ভারত-পাক মহারণ! মাল্টিপ্লেক্স জুড়ে আজ সিনেমার বদলে চলবে ক্রিকেট-শো

ওয়েব ডেস্ক: আর মাত্র ঘণ্টা দেড়েকের অপেক্ষা। তারপরেই আবারও দুই চিরপ্রতিদ্বন্দ্বী দেশ ভারত-পাকিস্তান ‘যুদ্ধ’। ঘড়ির কাঁটায় ঠিক ২টো বেজে ৩০ মিনিট হবে আর তারপরেই গোটা দেশের চোখ থাকবে টিভির পর্দার দিকে। তবে শুধুই কি টিভির পর্দা! ভারত-পাকের ম্যাচ দেখানো হয় পর্দা টাঙিয়ে রাস্তার মোড়ে, যেখানে পথ চলতি সকল মানুষ দাঁড়িয়ে পড়েন এবং একসঙ্গে মিলে মিশে খেলা দেখেন। সঙ্গে চলে ধুমধাম কমেন্ট্রিও।

তবে এবার সুধু টিভির পর্দায় বা রাস্তার মোড়ে পর্দা টাঙিয়ে খেলা দেখা নয়। আজ ভারত-পাক মহারণ দেখতে পারবেন সিনেমা হলেও। শুনতে অদ্ভুত লাগছে তো? কিন্তু এটাই যে সত্যি! আজ বেলা ২ টো থেকে, রবিবারের ছুটির দিন সারা বাংলা জুড়ে পিভিআর-আইনক্সে করা হবে ভারত-পাক মহারণের লাইভ স্ট্রিমিং। আর সিনেমা হলে বসে চ্যাম্পিয়ন্স ট্রফিতে ভারত-পাকের খেলা দেখার জন্য গতকাল থেকেই শুরু হয় অগ্রিম টিকিট বুকিং।

আরও পড়ুন: পাকিস্তানের বিরুদ্ধে দলে কি কোনও পরিবর্তন করবে ভারত?

তবে এই প্রথম কোন টুর্নামেন্ট সিনেমা হলে দেখানো হচ্ছে তা কিন্তু নয়, এর আগে টি-২০ বিশ্বকাপের সময়ও ভারতের ম্যাচ দেখানো হয়েছিল সিনেমা হলে। পাশাপাশি ২০২৩ এর দুর্গা পুজোর সময়ও ওয়ার্ল্ড কাপ দেখানো হয়েছিল সিনেমা হলে। আর সেই সময়ও দেখা গিয়েছিল টিকিটের চাহিদা ছিল তুঙ্গে। যার অন্যথা হয়নি এবারও।

উল্লেখ্য, শেষবার ২০২৪ সালের ৯ জুন টি-টোয়েন্টি বিশ্বকাপে মুখোমুখি হয়েছিল রোহিত বাহিনী ও বাবররা। সেবার ৬ রানে জিতে রাজত্ব কায়েম করেছিল টিম ইন্ডিয়া। রোহিত বাহিনীর কাছে নতজানু হয়েছিল পাকিস্তান। প্রায় ৮ মাসের মাথায় ফের মুখোমুখি হতে চলেছে দুই চিরপ্রতিদ্বন্দ্বী দেশ। এই লড়াই শুধুমাত্র ক্রিকেট মাঠে নয়, মাঠের বাইরেও চলছে বিস্তর হিসেব-নিকেশ। সংখ্যাতত্ত্বের বিচারে এগিয়ে কারা? ম্যাচ উইনার বেশি কোন দলে? তা নিয়ে চলছে চুলচেরা বিশ্লেষণ। নিঃসন্দেহে খাতায় কলমে এগিয়ে ভারত। ম্যাচ উইনারও বেশি ভারতীয় দলে।

দেখুন অন্য খবর